Der er store roser fra politiet til en 32-årig mand, der onsdag eftermiddag stoppede en spritbilist i Hobro - lige udenfor politistationen på Nordre Ringvej. Her torpederede en 47-årig kvinde et skilt, da hun kom kørende i en rundkørsel. Den 32-årige mand forstod, at der var noget helt galt og valgte derfor at køre foran og blokere vejen for kvinden. Det lykkedes dog ikke i første omgang at standse spritbilisten. Den 47-årige kvinde smadrede herefter ind i den 32-åriges bil og fortsatte kørslen. Det fik dog ikke manden til at give op, som eftersatte spritbilisten, kørte ind foran kvinden og til sidst fik bilen standset. - Da politiet kommer, bliver den 47-årige kvinde anholdt for spritkørsel. Hendes promille var så høj, at hendes førerret blev administrativt inddraget på stedet, og bilen blev beslaglagt, siger Mikkel Brügmann fra Nordjyllands Politi. Takket være den 32-åriges hurtige ageren, kom ingen til skade. - Om han får dækket skaderne på sin bil ovenpå den gode gerning, ja, det bliver et spørgsmål mellem ham og forsikringen, siger Mikkel Brügmann.

Opsummering:
En 32-årig mand gjorde dagens helt gode gerning, da han kørte ind foran en spritbilist.